
	诇讗 砖谞讜 讗诇讗 讘诪拽讜诐 砖讗讬谉 诪转专讙诪讬谉. 讜注诇 讝讛 讗谞讜 住讜诪讻讬谉 砖讗讬谉 讗谞讜 诪转专讙诪讬谉 讛驻讟专讜转 砖讘讻诇 讬诪讜转 讛砖谞讛 讜讻谉 讛驻专砖讬讜转: 讗讬谉 驻讜专住讬谉 注诇 砖诪注 驻讞讜转 诪注砖专讛. 讘讬专讜砖诇诪讬 诪驻专砖 砖讗诐 讛转讞讬诇讜 讘注砖专讛 讜讬爪讗讜 诪拽爪转谉 讗驻''讛 讙讜诪专讬谉 讜注诇 讛讬讜爪讗讬诐 讛讜讗 讗讜诪专 讜注讜讝讘讬 讛' 讬讻诇讜 (讬砖注讬讛 讗) 讜讻谉 讛诇讻讛: 讜讗讬谉 驻讜专住讬谉 注诇 砖诪注. 讛拽讜谞讟专住 驻讬专砖 讘谞讬 讗讚诐 砖讘讗讜 讘讘讬转 讛讻谞住转 讗讞专 砖讛转驻诇诇讜 讛爪讘讜专 讜专讜爪讬诐 诇讜诪专 拽讚讬砖 讜讘专讻讜 爪专讬讱 注砖专讛 讜专''转 驻讬专砖 讚讘砖讘注讛 砖诇讗 砖诪注讜 注诐 砖诇砖 讗讞专讬诐 住讙讬 讜讛''谞 讗讬转讗 讘诪住' 住讜驻专讬诐. 专讘讜转讬谞讜 砖讘诪注专讘 讗讜诪专讬诐 讘砖讘注讛 讜谞讜转谞讬诐 讟注诐 诇讚讘专讬讛诐 讚讻转讬讘 讘驻专讜注 驻专注讜转 讘讬砖专讗诇 讘讛转谞讚讘 注诐 讘专讻讜 讛' (砖讜驻讟讬诐 讛) 讚讗讬讻讗 砖讘注 转讬讘讜转 讜讬''讗 讗驻讬诇讜 讘砖砖讛 诪砖讜诐 讚讘专讻讜 讛讜讬 讛砖砖讬 讜专''转 讻转讘 讘住驻专 讛讬砖专 讘讞诪砖讛 诪砖讜诐 讚诇讬讻讗 讗诇讗 讞诪砖 转讬讘讜转 注讚 讘专讻讜 讜谞''诇 讗驻讬诇讜 讘砖诇砖讛 砖诇讗 砖诪注讜 讜讛讻讬 驻讬专讜砖讜 讚拽专讗 讘驻专讜注 驻专注讜转 讘讬砖专讗诇 砖诇讗 注砖讜 诪讛 砖诪讜讟诇 注诇讬讛诐 诇注砖讜转 讗讝 讬转谞讚讘 讛注诐 诇讘专讱 讛' 讜诇讬讻讗 讗诇讗 砖诇砖 转讬讘讜转 注讚 讘讛转谞讚讘 讜转诇诪讬讚讬 专砖''讬 驻讬专砖讜 诪砖诪讜 讚讗驻讬诇讜 讘砖讘讬诇 讗讞讚 砖诇讗 砖诪注 讬讻讜诇讬诐 讛诐 诇驻专讜住 注诇 砖诪注 讜讗驻讬诇讜 讗讜转讜 砖砖诪注 讻讘专 讬讻讜诇 诇讛讜爪讬讗 讗讜转谉. 砖诇讗 砖诪注讜 讻诪讜 砖讗谞讜 专讜讗讬诐 砖诇讬讞 爪讘讜专 砖讗祝 注诇 驻讬 砖讛转驻诇诇 讻讘专 讛砖诪讜谞讛 注砖专讛 讘专讻讜转 讘诇讞砖 讞讜讝专 讜诪转驻诇诇 讘拽讜诇 专诐 讜讗注''驻 砖讻讜诇谞讜 讘拽讬讗讬谉 注讻砖讬讜 诪''诪 讬''诇 讚讗讬谉 讝讛 专讗讬讬讛 讻诇 讻讱 讚砖讗谞讬 讛砖诪讜谞讛 注砖专讛 讘专讻讜转 砖讛专讬 讗诐 讛讬讛 诪转驻诇诇 诪转讞讬诇讛 讘拽讜诇 专诐 砖诪讗 诇讗 讬讻讜讜谞讜 诇讘诐 诇讛讙讬注 注诐 砖诇讬讞 爪讘讜专 讘诪拽讜诐 拽讚讜砖讛 讜诪讜讚讬诐 讜专''转 诇讗 讛讬讛 专讜爪讛 诇注砖讜转 讗驻讬诇讜 诇注爪诪讜: 讜讗诪专 专' 讬爪讞拽 讗''专 讬讜讞谞谉 讘专讻转 讗讘诇讬诐 讘注砖专讛. 驻讬专砖 专''讬 讚诇讗 诪讬讬专讬 讘讘专讻转 讛诪讝讜谉 砖讛专讬 诇讗 讛讬转讛 讘专讞讜讘 讛注讬专 讻讚驻讬' 驻专拽 拽诪讗 讚讻转讜讘讜转 (讚祝 讞: 讜砖诐) 讗诇讗 诪讬讬专讬 讘讘专讻讜转 砖讛讬讜 讗讜诪专讬诐 讘专讞讜讘 讛注讬专 讘诪注诪讚讜转 砖讛讬讜 注讜砖讬谉 诇谞讞诐 讗讘诇讬诐 讗讘诇 讘砖诇 讘专讻转 讛诪讝讜谉 住讙讬 讘砖诇砖讛 讜讛讜讗 注爪诪讜 诪爪讟专祝 讻讚驻讬专砖 讛讟注诐 砖诐: 注砖专讛 讻讛谞讬诐 讻讜'. 拽砖讬讗 诇讬 讗诪讗讬 诇讗 讘注讬 讗讞讚 注砖专 讚讗讬谉 讘''讚 砖拽讜诇 讘讻诇 讚讘专 砖讛讜讗 转诇讜讬 砖注讜诪讚 讘砖拽讜诇 讛讚注转.: 讜讗讚诐 诪讬 拽讚讜砖. 驻讬专砖 讛拽讜谞讟专住 驻''拽 讚住谞讛讚专讬谉 (讚祝 讟讜.) 讜讛讗 讗讬谉 谞诪讻专 讘砖讜拽 讻注讘讚 诇讻谉 讗讬谉 拽讚讜砖 讜拽砖讬讗 讗诪讗讬 诇讗 拽讗诪专 讚诪讬讬专讬 讘注讘讚 讻谞注谞讬 砖讬讻讜诇 讗讚诐 诇讛拽讚讬砖讜 讚讛讗 注讘讚 讻谞注谞讬 砖驻讬专 拽专讜讬 讗讚诐 讻讚讗诪专讬谞谉 驻' 讛砖讜诇讞 (讙讬讟讬谉 诇讞: 讜砖诐.) 讻诇 讞专诐 讗砖专 讬讞专诐 诪谉 讛讗讚诐 诇讗 讬驻讚讛 诇专讘讜转 注讘讚讜 讜砖驻讞转讜 讛讻谞注谞讬诐 讜讬''诇 讚讗讬 讗讬转讗 讚诪讬讬专讬 讘注讘讚 讻谞注谞讬 住讙讬 讘砖诇砖讛 讗讘诇 讘注砖专讛 诇讗 讻讚讗讬转讗 讘讬专讜砖诇诪讬 讙讝专讛 砖诪讗 讬砖诪注讜 讜讬讘专讞讜 讜讗''转 讗讬诪讗 讚讛讛讬讗 讬专讜砖诇诪讬 讗讬讬专讬 讘讚讬谞讗 讚专讘谞谉 讗讘诇 讘讚讬谞讗 讚讗讜专讬讬转讗 爪专讬讱 注砖专讛 讜讗''讻 讛讚专 拽讜砖讬讬谉 诇讚讜讻转讬讛 讚讻讬 驻专讬讱 讗讚诐 诪讬 拽讚讬砖 诇讬砖谞讬 讚诪讬讬专讬 讘注讘讚 讻谞注谞讬 讜讬''诇 讚驻砖讬讟讗 诇讬讛 讚诪转谞讬转讬谉 讞砖讬讘 讜转谞讬 讛讚讬谞讬谉 砖爪专讬讱 诇注砖讜转 讜讗''讻 讗讬 讗讬转讗 讚讗讬讬专讬 讘注讘讚 讛讗 讛讜讛 讘砖诇砖讛 讜注讜讚 谞专讗讛 讚住讘专 诇讬讛 诇诪拽砖谉 讚讗讬 讗讬转讗 讚诪讬讬专讬 讘注讘讚 讛讜讛 诇讬讛 诇驻专讜砖讬 讘讛讚讬讗 讛拽专拽注讜转 讜讛注讘讚讬诐 转砖注讛 讜讻讛谉 讻讚拽转谞讬 讘讻诇 诪拽讜诐 讛拽专拽注讜转 讜讛注讘讚讬诐 [讜注''注 转讜住驻讜转 住谞讛讚专讬谉 讟讜. 讚''讛 讗讚诐]: 砖诪讬谉 讗讜转讜 讻注讘讚 讜注讘讚 讗讬转拽砖 诇拽专拽注讜转 讚讻转讬讘 讜讛转谞讞诇转诐 讗讜转诐 讜讙讜'. 诪砖诪注 讚注讘讚 注讘专讬 讗讬转拽砖 诇拽专拽注讜转 讜讛讻讬 谞诪讬 诪砖诪注 驻专拽 拽诪讗 讚拽讚讜砖讬谉 (讚祝 讝. 讜砖诐) 讚讗砖讛 讛讜讛 诇讛 谞讻住讬诐 砖讬砖 诇讛谉 讗讞专讬讜转 诪讟注诐 讚注讘讚 讗讬转拽砖 诇拽专拽注 讜拽砖讬讗 讚讛讬讬谞讜 讚讜讜拽讗 注讘讚 讻谞注谞讬 讚注诇讬讛 讻转讬讘 拽专讗 讚讜讛转谞讞诇转诐 讗讘诇 注讘讚 注讘专讬 诇讗 诪爪讬谞讜 讻诇诇 讚讗讬转拽砖 诇拽专拽注 讜讚讗讬 讛讛讬讗 讚拽讚讜砖讬谉 讬砖 诇讚讞讜转 讻讚驻讬专砖' 砖诐 讗讘诇 讛讻讗 拽砖讬讗:




专讘讬谞讜 讞谞谞讗诇

[诪转谞讬'] 讗讬谉 驻讜专住讬谉 注诇 砖诪注 讜讗讬谉 注讜讘专讬谉 诇驻谞讬 讛转讬讘讛. 讜讗讬谉 谞讜砖讗讬谉 讻驻讬讛谉 讜讗讬谉 拽讜专讬谉 讘转讜专讛 讜讗讬谉 诪驻讟讬专讬谉 讘谞讘讬讗 讜讗讬谉 注讜砖讬谉 诪注诪讚 讜诪讜砖讘.



讜讗讬谉 讗讜诪专讬诐 讘专讻转 讗讘诇讬诐 砖讛讬讗 讘专讻转 专讞讘讛 讜讗"专 讬讜讞谞谉 讘专讻转 讗讘诇讬诐 讘注砖专讛 讜讗讬谉 讗讘诇讬诐 诪谉 讛诪谞讬谉 讜转谞讞讜诪讬 讗讘诇讬诐 讜讘专讻转 讞转谞讬诐.



讜讗讬谉 诪讝诪谞讬谉 注诇 讛诪讝讜谉 讘砖诐 驻讞讜转 诪讬' 诪谞讗 诇谉. 讜讗' 诪砖讜诐 专' 讬讜讞谞谉 讚讻转讬讘 讜谞拽讚砖转讬 讘转讜讱 讘谞讬 讬砖专讗诇 讜讻转讬讘 讛转诐 讛讘讚诇讜 诪转讜讱 讛注讚讛 讛讝讗转 讜讻转讬讘 注讚 诪转讬 诇注讚讛 讛专注讛 讛讝讗转 讬爪讗讜 讬讛讜砖注 讜讻诇讘 谞砖讗专讜 讛诪专讙诇讬诐 讬' 讜讛谉 砖谞拽专讗讜 讛注讚讛 讜诪驻讜专砖 讘转诇诪讜讚 讗"讬 诪讛讗讬 拽专讗 讘讘谞讬 讬注拽讘 诇砖讘讜专 讘专 讘转讜讱 讛讘讗讬诐 讜讻转讬讘 讜讬讘讜讗讜 讗讞讬 讬讜住祝 注砖专讛. 讜讗拽砖讬' 讘讬专讜砖诇诪讬 诪讻讬讜谉 讚转谞讬谞谉 讗讬谉 驻讜专住讬谉 讗转 砖诪注 诇讬讬讚讗 诪讬诇讛 转谞讬谞谉 讗讬谉 注讜讘专讬谉 诇驻谞讬 讛转讬讘讛 驻讞讜转 诪讬' 讜驻专拽讬谞谉 诇讻谉 爪专讬讻讛 讘讛讚讛 讚转谞讬 讗讬谉 驻讜专住讬谉 讗转 砖诪注 驻讞讜转 诪讬' 讛转讞讬诇讜 讘讬' 讜讛诇讻讜 诪拽爪转谉 讙讜诪专讬诐 讜讻谉 讻讜诇谉 讛砖谞讜讬谉 讘诪砖谞转讬谞讜 讻讬讜爪讗 讘讛谉 讜注诇 讻讜诇谉 讛讜讗 讗讜诪专 讜注讜讝讘讬 讛' 讬讻诇讜. 讜讻谉 讗讚诐 砖讗诪专 讚诪讬 注诇讬 砖诪讬谉 讗讜转讜 讻注讘讚 讜诇讗 讬讛讬讛 驻讞讜转 诪注砖专讛.

诪转谞讬': 讗讬谉 驻讜专住讬谉 注诇 砖诪注 驻讞讜转 诪注砖专讛. 驻讬专讜砖 讘谞讬 讗讚诐 砖讘讗讬谉 讘讘讬转 讛讻谞住转 讗讞专 砖拽专讗讜 讛爪讘讜专 讗转 砖诪注 [注讜诪讚 讗讞讚] 讜讗讜诪专 拽讚讬砖 讜讘专讻讜 讜讘专讻讛 专讗砖讜谞讛 砖诇 拽专讬转 砖诪注 诪驻谞讬 砖讬砖 讘讛 拽讚讜砖讛, 讜讛诇讻讱 讗讬谉 驻讜专住讬谉 讗讜转讛 讘驻讞讜转 诪注砖专讛 讚讻诇 讚讘专 砖讘拽讚讜砖讛 讗讬谉 驻讞讜转 诪注砖专讛. 讜诇砖讜谉 驻讜专住 讞讜爪讛 讻诇讜诪专 砖讗讜诪专讬诐 诪讞爪讬转 讛讘专讻讜转, 讜讻讚讗诪专讬谞谉 (讘讻讜专讜转 谞讝, 讘) 讘驻专住 讛驻住讞 讚讛讬讬谞讜 讟"讜 讬讜诐 砖讛谉 诪讞爪讬转 讛砖诇砖讬诐 讬讜诐 砖讻讘专 讞诇 讝诪谞讜 砖诇 驻住讞 讻讚讗诪专讬谞谉 (诇拽诪谉 讻讟, 讘) 砖讜讗诇讬谉 讘讛诇讻讜转 讛驻住讞 拽讜讚诐 诇驻住讞 砖诇砖讬诐 讬讜诐. 
讜讘砖诐 专砖"讬 讝"诇 驻讬专砖讜 转诇诪讬讚讬讜, 砖讗驻讬诇讜 讘砖讘讬诇 讗讞讚 驻讜专住讬谉 注诇 砖诪注 讗注"驻 砖讻诇 讛砖讗专 讻讘专 砖诪注讜 拽讚讬砖 讜讘专讻讜 讜拽讚讜砖讛, 讜讗驻讬诇讜 拽专讗 讛讜讗 注爪诪讜 讗转 砖诪注 讗驻讬诇讜 讛讻讬 讬讻讜诇 诇讞讝讜专 讜诇驻专讜住 注诇 砖诪注 讻讚讬 砖讬讗诪专 拽讚讬砖 讜讘专讻讜 讜拽讚讜砖讛. 讜讻谉 讻转讜讘 讘诪住讻转 住讜驻专讬诐 (驻"讬 讛"讝) 讜讘诪拽讜诐 砖讬砖 转砖注讛 讗讜 注砖专讛 砖砖诪注讜 讘讬谉 讘专讻讜 讘讬谉 拽讚讬砖 讜诇讗讞专 转驻诇讛 讞讜讝专 讛讗讞讚 讘驻谞讬 讗诇讜 讜讗讜诪专 拽讚讬砖 讗讜 讘专讻讜 讜注谞讜 讗诇讜 讗讞专讬讜 讬爪讗 讬讚讬 讞讜讘转讜. 讗讘诇 专讘讬谞讜 转诐 讝"诇 诇讗 讛讬讛 谞讜讛讙 讻谉 注讚 砖讬讛讜 砖诐 砖砖讛 砖诇讗 砖诪注讜 拽讚讬砖 讜讘专讻讜, 讜诪讘讬讗 专讗讬讛 诪诪讛 砖讗诪专讜 讘诪住讻转 住讜驻专讬诐 (砖诐) 讜讗讬谉 讗讜诪专讬谉 拽讚讬砖 讜讘专讻讜 驻讞讜转 诪注砖专讛 专讘讜转讬谞讜 砖讘诪注专讘 讗讜诪专讬诐 讗讜转讜 讘砖讘注讛 讜谞讜转谞讬谉 讟注诐 诇讚讘专讬讛诐 讘驻专讜注 驻专注讜转 讘讬砖专讗诇 讘讛转谞讚讘 注诐 讘专讻讜 讛' (砖讜驻讟讬诐 讛, 讘) 讻诪谞讬谉 讛转讬讘讜转 讜讬砖 讗讜诪专讬诐 讘砖砖讛 砖讘专讻讜 砖砖讬 讛讜讗 注讚 讻讗谉, 讜驻讬专砖 讛讜讗 讝"诇 讛谞讬 砖讘注讛 讜砖砖讛 砖诇讗 砖诪注讜 拽讚讬砖 讜讘专讻讜 讚讗讬诇讜 讻谉 砖讘注讛 讘讬谉 讻讜诇诐 讬讞诇讜拽 注诐 诪砖谞转讬谞讜. 
讜诪讬讛讜 讗诐 谞驻专砖 讻讚讘专讬 专讘讬谞讜 转诐 讝"诇 讬拽砖讛 诪诪讛 砖讗诪专讜 砖诐 讗驻讬诇讜 讬讞讬讚讬 讘转讜讱 转砖注讛 讗讜 注砖专讛 砖讞讝专 讘驻谞讬 讗诇讜 讜讗讜诪专 拽讚讬砖 讗讜 讘专讻讜 讜注谞讜 讗诇讜 讗讞专讬讜 讬爪讗, 讻诪讜 砖讻转讘谞讜 诇诪注诇讛. 讜注诇 讻谉 谞专讗讛 诇诪拽爪转 诪专讘讜转讬谞讜 讛爪专驻转讬诐 讝"诇 讚讗驻讬诇讜 讗讬谉 砖诐 讘讬谉 讻讜诇诐 讗诇讗 砖讘注讛 讗讜 砖砖讛 讘诇讘讚 驻讜专住讬谉 注诇 砖诪注 诇讚讘专讬 诪住讻转 住讜驻专讬诐, 讜讞讜诇拽 注诇 转诇诪讜讚 砖诇谞讜 讘讝讛, 讜讻诪讜 砖讛转讞讬诇 讗讬谉 讗讜诪专讬谉 拽讚讬砖 讜讘专讻讜 驻讞讜转 诪注砖专讛 讚讗诇诪讗 诪砖诪注 讚专讘讜转讬谞讜 砖讘诪注专讘 讞讜诇拽讬谉 讘讝讛 砖讗讬谉 诪爪专讬讻讬谉 讘讬谉 讻讜诇诐 讗诇讗 砖讘注讛 讗讜 砖砖讛. 讜注讜讚 讛讘讬讗 讘住驻专 讛讬砖专 讗讙讚讛 讗讬谉 讗讜诪专讬诐 讘专讻讜 讗诇讗 讗诐 讻谉 讬砖 砖诐 讞诪砖讛 讘谞讬 讗讚诐 砖诇讗 砖诪注讜 砖谞讗诪专 讘驻专讜注 驻专注讜转 讘讬砖专讗诇 讘讛转谞讚讘 注诐 讘专讻讜 讛'.



讜讗讬谉 谞讜砖讗讬谉 讗转 讻驻讬讛诐. 驻讬专讜砖: 诪砖讜诐 讚诪讝讻讬专 讗转 讛砖诐 讜讗讜诪专 讬讘专讻讱 讛砖诐, 讜讛讜讛 诇讬讛 讻讝讬诪讜谉 讘注砖专讛 讚爪专讬讱 注砖专讛 诪砖讜诐 讚讗诪专讬谞谉 谞讘专讱 诇讗诇拽讬谞讜.



讜讗讬谉 诪驻讟讬专讬谉 讘谞讘讬讗. 爪专讬讱 注讬讜谉 诇诪讛 爪专讬讱 注砖专讛 讘讛驻讟专讛.



讜讘拽专拽注讜转 转砖注讛 讜讻讛谉. 讛拽砖讛 专讘讬谞讜 讗诇讞谞谉 讚讛讜讛 诇谉 诇讗爪专讜讻讬 讗讞讚 注砖专 讻讻诇 讘讬转 讚讬谉 砖诇 诪诪讜谉 讜砖诇 谞驻砖讜转 讚讗诪专讬谞谉 (住谞讛讚专讬谉 讘, 讘 讜-讙, 讘) 讗讬谉 讘讬转 讚讬谉 砖拽讜诇 诪讜住讬驻讬谉 注诇讬讛诐 注讜讚 讗讞讚. 讜注诇转讛 诇讜 讘拽讜砖讬讗. 讜诇讬 谞专讗讛 砖讗谞讬 讛讻讗 砖驻专讟 诇讱 讛讻转讜讘 注砖专讛 讻讛谞讬诐 讘驻专砖讛, 讜讗讬诇讜 讻谉 讛讜讛 诇讬讛 诇诪讻转讘 讗讞讚 注砖专. 讜讗讬谞讜 讚讜诪讛 诇诪讛 砖讗诪专讜 讘专讬砖 驻专拽 专讗讜讛讜 讘"讚 讘专讗砖 讛砖谞讛 讛讞讚砖 讛讝讛 诇讻诐 专讗砖 讞讚砖讬诐 (砖诪讜转 讬讘, 讘) 讜讗讬谉 讘讬转 讚讬谉 砖拽讜诇 诪讜住讬驻讬谉 注诇讬讛诐 注讜讚 讗讞讚 讜讗注"讙 讚讻转讬讘 (砖诐 驻住讜拽 讗) 讜讬讗诪专 讛' 讗诇 诪砖讛 讜讗诇 讗讛专谉, 讝讛 讗讬谞讜 驻讜专讟 诇驻讬 砖讛讚讬讘讜专 讗讬谞讜 讗诇讗 注诪讛谉 讜讗讬谉 讻讗谉 诪拽讜诐 诇讛讝讻讬专 讛砖诇讬砖讬 讗诇讗 住诪讱 注诇 讛讚讘专 讛讬讚讜注 砖讗讬谉 讘讬转 砖拽讜诇 讗讘诇 讻讗谉 讻讬讜谉 讚谞讞转 讛讻转讜讘 诇诪谞讬谞讗 讬诪谞讛 讙诐 讛讗讞讚 注砖专 讜诇诪讛 砖讬讬专讜. 讜讟注诪讗 讚诪讬诇转讗 诪砖讜诐 讚砖讜诪讗 讛讬讗 讜讗讬谞讜 讻讚讬谉 诪诪砖.





专讬讟讘"讗

讜讛拽专拽注讜转 驻讬' 讻砖驻讜讚讬诐 讗讜转诐 诪谉 讛讛拽讚砖 讟' 讜讻讛谉 讚注砖专讛 讻讛谞讬诐 讻转讜讘讬诐 讘驻专砖' 讻讚讗讬转讗 讘讙诪' 讜讛拽砖讜 讘转讜住驻讜转 谞讬诪讗 讻讬讜谉 讚讻转讬讘 讬' 讜讗讬谉 讘"讚 砖拽讜诇 讛讜讜 诇讛讜 讬"讗 讚讘讻诇 讚讬谞讬 诪诪讜谞讜转 讘注讬' 砖诇讗 讬讛讗 讘"讚 砖拽讜诇 讜讻讚讗诪专讬' 驻专拽 专讗讜讛讜 讘"讚 讚讘注讬 拽讚讜砖 讛讞讚砖 讙' 诪讚讻转讬讘 讛讞讚砖 讛讝讛 诇讻诐 讜讗讬谉 讘"讚 砖拽讜诇 讻诪砖讛 讜讗讛专谉 诪讜住讬驻讬谉 注讜讚 讗' 讜讛谞讻讜谉 讚砖讗谞讬 讛讻讗 讚驻专讬讟 拽专讗 讘讛讚讬讗 讬' 讜诇讗 讬讜转专 讜讗诇讜 讛讬讛 爪专讬讱 注讜讚 讗' 讛讬讛 驻讜专讟 讗讜转讜 诪砖"讻 讛转诐 砖讛讚讘讜专 注诐 诪砖讛 讜讗讛专谉 讜诇讗 讛讬讛 诪拽讜诐 诇讛讝讻讬专 砖诇讬砖讬 讜住诪讱 诇讚讘专 讛讬讚讜注 砖讗讬谉 讘"讚 砖拽讜诇 讜讟注诐 讛讚讘专 砖讛专讬 讚讘专 砖诇 砖讜诪讗 讛讜讗 讜诇讗 砖讻讬讞讗 讘讛 驻诇讜讙转讗 砖诇讗 讬住讻讬诪讜 讻讜诇诐 讗讜 专讜讘诐 诇讚注转 讗' 讜讗诐 讬讞诇拽讜 讗讜 诪讜住讬驻讬谉 注诇讬讛诐:



讜讗讚诐 讻讬讜爪讗 讘讛诐 讗讜拽讬' 讘讗讜诪专 讚诪讬 注诇讬 砖砖诪讬谉 讗讜转讜 讻注讘讚 讜诪讻专 讛讜拽砖 诇拽专拽注 讗讘诇 讗讬谉 诪拽讚讬砖 注爪诪讜 讜诇讗 讗讜拽讬诪谞讗 讘诪拽讚讬砖 注讘讚讜 诪砖讜诐 讚诇讗 诪讬拽专讬 讗讚诐 住转诐 讗诇讗 讘谉 讞讜专讬谉 讜讘讬专讜砖' 驻讬' 砖讗讬谉 砖诪讬谉 注讘讚 讘讬' 讚讗讜讜砖讗 诪讬诇转讗 砖诪讗 讬砖诪注讜 讜讬讘专讞讜:



讙诪专讗 诪谞' 讛"诪 讜讻讜' 讻讜诇讛 住讜讙讬讗 驻砖讜讟讛 讜讘专讻转 专讞讘讛 讜讟注诪讗 讚讘注讬' 驻讬专砖转讬 讘驻"拽 讚讻转讜讘讜转 讜讛讗 讚讗拽砖讬':



讜讗讬诪讗 讛' 讻讛谞讬诐 讜讛' 讬砖专讗诇讬诐 讬"诪 诪砖讜诐 讚诪住转诪讗 讚讬讜 诇讘讗 诪谉 讛讚讬谉 诇讛讬讜转 讻谞讚讜谉 讜讗讞专讬诐 驻讬专砖讜 诪砖讜诐 讚讻讛谉 专讗砖讜谉 讚讜拽讗 讜讛讘' 诪讬注讜讟 讗讞专 诪讬注讜讟 讜讻谉 讻诇诐 讜讻谉 驻专砖"讬 讝"诇:





讛诪讗讬专讬

讜讗诐 谞砖诇诐 讛注谞讬谉 讘驻讞讜转 诪讻"讗 驻住讜拽讬诐 讻讙讜谉 讛驻讟专转 注讜诇讜转讬讻诐 住驻讜 注诇 讝讘讞讬讻诐 讗讬谉 讘讻讱 讻诇讜诐 讜诪"诪 诪拽讜诐 砖拽讜专讬谉 讗讜转讛 讘转专讙讜诐 讚讬 诇讜 讘注砖专讛 驻住讜拽讬诐 砖讛转专讙讜诐 诪砖诇讬诪讜 诇注砖专讬诐 讜讞讜讝专 驻住讜拽 讗讞专讜谉 讘诇砖讜谉 讛拽讚砖 讜谞砖诇诐 诪谞讬谉 讛讻"讗 讜注诇 讝讜 讗诪专讜 诪拽讜诐 砖讬砖 讘讜 转讜专讙诪谉 驻讜住拽 讜讬"诪 砖讻诇 诪拽讜诐 砖讬砖 砖诐 转讜专讙诪谉 诇拽专讬讗转 讛转讜专讛 讗讬谉 诪拽驻讬讚讬谉 注诇 拽专讬讗转 谞讘讬讗 讗诐 讗讬谉 砖诐 讻"讗 驻住讜拽讬诐 诪驻谞讬 讟讜专讞 爪讘讜专 讜讗驻讬' 讘注砖专讛 驻住讜拽讬诐 讚讬讜 讜讬砖 讗讜诪专讬诐 讘驻讞讜转 诪注砖专讛 讜讛注讬拽专 讻讚注转 专讗砖讜谉:



讛诪砖谞讛 讛砖诇讬砖讬转 讗讬谉 驻讜专住讬谉 注诇 砖诪注 讜讻讜' 讻讜谞转 讛诪砖谞讛 讘注谞讬谉 讛讞诇拽 讛砖诇讬砖讬 诇讘讗专 讗讜转诐 讛讚讘专讬诐 砖讗讬谞诐 谞注砖讬诐 讘驻讞讜转 诪注砖专讛 讜讗诪专 砖讗讬谉 驻讜专住讬谉 注诇 砖诪注 讜讗讬谉 注讜讘专讬谉 诇驻谞讬 讛转讬讘讛 讘驻讞讜转 诪注砖专讛 讜注谞讬谉 驻专讬住转 砖诪注 讬砖 诪讬 砖驻讬专砖 讘讜 注诇 注砖专讛 砖讘讗讜 诇讘讬转 讛讻谞住转 砖诪爪讗讜 爪讘讜专 砖讻讘专 讛转驻诇诇讜 讜讙诐 讛诐 讛转驻诇诇讜 讘讬谞诐 诇讘讬谉 注爪诪谉 讗诇讗 砖讛讬讜 注讜砖讬谉 讻谉 诇砖诪讜注 拽讚讬砖 讜讘专讻讜 砖诇讗 砖诪注讜讛 讗讞讚 诪讛诐 讜讬"诪 讗祝 讘砖砖诪注讜 拽爪转 诪讛诐 讛讜讗讬诇 讜诇讗 砖诪注讜讛 专讜讘诐 讜讛讜讗 砖讗诪专讜 讘诪住' 住讜驻专讬' 讗讬谉 讗讜诪专讬诐 拽讚讬砖 讜讘专讻讜 讘驻讞讜转 诪注砖专讛 专讘讜转讬谞讜 砖讘诪注专讘 讗诪专讜 砖讘注讛 讜讬砖 讗讜诪专讬诐 砖砖讛 讜讛诐 诪驻专砖讬诐 砖讗讬 讗驻砖专 诇讜诪专 砖讘注讛 诇讘讚 讗讜 砖砖讛 诇讘讚 讗诇讗 砖讘讝讜 谞讞诇拽讜 砖诇讚注转 转谞讗 拽诪讗 讗讬谉 注讜砖讬谉 讻谉 讗诇讗 讘注砖专讛 专"诇 砖诇讗 砖诪注讜讛 讗讞讚 诪讛诐 讜诇讚注转 专讘讜转讬' 砖讘注讛 讻诇讜诪专 讛讜讗讬诇 讜讛讬讜 砖诐 砖讘注讛 砖诇讗 砖诪注讜讛 砖讛诐 专讜讘 讜专讜讘 讛谞讬讻专 讜讬"讗 砖砖讛 讻诇讜诪专 专讜讘讗 讘注讬谞谉 专讜讘讗 讚诪讬谞讻专 诇讗 讘注讬谞谉 讜讙讚讜诇讬 讛专讘谞讬诐 驻讬专砖讜 讗驻讬诇讜 讘砖砖诪注讜 专讜讘诐 讻诇 讝诪谉 砖讬砖 砖诐 讗讞讚 诪讛诐 砖诇讗 砖诪注讛 讗注"驻 砖讻诇 讛转砖注讛 砖诪注讜讛:



讜注谞讬谉 驻专讬住转 砖诪注 讛讜讗 砖注讜诪讚 讗讞讚 诪讛诐 讜讗讜诪专 拽讚讬砖 讜讘专讻讜 讜讘专讻讛 专讗砖讜谞讛 砖诇 拽"砖 注讚 讬讜爪专 讛诪讗讜专讜转 砖讬砖 讘讛 拽讚讜砖讛 讜诪讚诇讙 讗讛讘转 注讜诇诐 讜拽"砖 砖讗讬谉 诪转驻诇诇讬谉 讗讜转讛 讘转讜专转 谞讚讘讛 讜诪讚诇讙讬谉 诪砖诐 诇讬"讞 砖讗驻砖专 诇讞讝讜专 讘讛诐 诪转讜专转 谞讚讘讛 讜讗讜诪专 拽讚讜砖讛 讜讗祝 诇讚注转 讛驻讜住拽讬诐 砖讗讬谉 谞讚讘讛 讘爪讘讜专 讻诪讜 砖讘讬讗专谞讜 讘驻专' 诪讬 砖诪转讜 拽讚讬砖 讜拽讚讜砖讛 诪讬讛讗 讻注讬谉 讞讜讘讛 讛讜讗 讜讬"诪 讘砖讬讟讛 讝讜 砖诇讗 谞讗诪专讜 讛讚讘专讬诐 讗诇讗 讻砖讛讬讜 砖诐 讘讗讜转诐 注砖专讛 拽爪转 砖诇讗 讛转驻诇诇讜 讻诇诇 讗驻讬' 诇讗 讛讬讛 砖诐 讘注谞讬谉 讝讛 讗诇讗 讗讞讚 讜诇砖讜谉 驻讜专住讬谉 诪注谞讬谉 驻专讜住讛 讻诇讜诪专 诪讞诇拽讬谉 讗转 讛讘专讻讜转 砖诇 砖诪注 讻诇讜诪专 砖诪讘专讻讬谉 讞爪讬 讛讘专讻讜转 砖注诇 砖诪注 讜讛讜讗 讗讜转讛 砖讬砖 讘讛 拽讚讜砖讛 砖讻砖讛转驻诇诇讜 讘讬讞讬讚 诇讗 讗诪专讜讛 讘拽讚讜砖讛 讻讱 驻讬专砖讜 专讘讬诐 讗诇讗 砖讗谞讜 驻住拽谞讜 讘诪住' 讘专讻讜转 砖讛讬讞讬讚 讗讜诪专讛 讘拽讚讜砖转讛 讜讻讱 讛讬讗 砖谞讜讬讛 讘诪住' 住讜驻专讬诐 讜注谞讬谉 注讜讘专 诇驻谞讬 讛转讬讘讛 讛讜讗 砖诇讬讞 爪讘讜专 讛诪转驻诇诇 转驻诇讛 砖诇讬诪讛 讜讗诪专讜 砖砖谞讬 讗诇讜 讚讘专 砖讘拽讚讜砖讛 讛诐 讜讗讬谉 讚讘专 砖讘拽讚讜砖讛 讘驻讞讜转 诪注砖专讛 讜讬砖 讞讜诇拽讬谉 讘注谞讬谉 驻专讬住转 砖诪注 讘诪讛 砖讘讬讗专谞讜 砖讗讬 讗驻砖专 诇注砖讜转 讻讱 讜驻讬' 驻专讬住转 砖诪注 讘讘专讻讜转 住讚讜专讜转 讜讘拽专讬讗转 砖诪注 讜讘转驻诇转 讬"讞 讜诇砖讜谉 驻讜专住讬谉 诪讘专讻讬谉 诪诇砖讜谉 讻讬 讛讜讗 讬讘专讱 注诇 讛讝讘讞 砖诪转专讙诪讬谉 讗专讬 讛讜讗 讬驻专讜住 注诇 讚讬讘讞讗 讜注谞讬谉 注讜讘专 诇驻谞讬 讛转讬讘讛 讛讜讗 诇转驻诇转 讬"讞 讜讛注谞讬谉 讛讜讗 砖讛讬讛 诪谞讛讙诐 砖砖诇讬讞 爪讘讜专 讛讬讛 注讜诪讚 专讞讜拽 诪谉 讛转讬讘讛 讘注讜讚 砖讛讬讛 拽讜专讗 讗转 砖诪注 讜讘专讻讜转讬讛 讜讻砖诪讙讬注 诇讬"讞 讛讬讛 注讜讘专 诇驻谞讬 讛转讬讘讛 讜诪转拽专讘 诇砖诐 诇讛讜讚讬注 砖砖谞讬 注谞讬谞讬诐 讛诐 讜讗诪专 注诇 砖谞讬讛诐 砖讗讬谉 谞注砖讬诐 讘驻讞讜转 诪注砖专讛 讜讘转诇诪讜讚 讛诪注专讘 驻讬专砖讜 注诇 讻诇 讗诇讜 讛谞讝讻专讜转 讘诪砖谞讛 砖讗诐 讛转讞讬诇讜 讘注砖专讛 讜讛诇讻讜 诇讛诐 诪拽爪转诐 讙讜诪专 诪注转讛 讬砖 诪讬 砖讗讜诪专 讛讜讗讬诇 讜拽"砖 讜讘专讻讜转讬讛 注谞讬谉 讗讞讚 讜转驻诇转 讬"讞 讛讜讗 注谞讬谉 讗讞专 讗诐 讛转讞讬诇 拽专讬讗转 砖诪注 讜讘专讻讜转讬讛 讜讛诇讻讜 诇讛诐 讙讜诪专 拽专讬讗转 砖诪注 讜讘专讻讜转讬讛 讗讘诇 讗讬谞讜 诪转驻诇诇 讬"讞 砖讗讬谞讜 讙讜诪专 讗诇讗 诪转讞讬诇 讜讗诐 讛转讞讬诇 讘讬"讞 讘注砖专讛 讜讛诇讻讜 诇讛诐 讙讜诪专 讜讬砖 诪讬 砖讗讜诪专 讛讜讗讬诇 讜讛转讞讬诇 讘讘专讻讜转 拽"砖 讙讜诪专 注讚 住讜祝 砖诪讜谞讛 注砖专讛:

